SKRIFTLIG FORESPØRGSEL E-3554/01

af Antonios Trakatellis (PPE-DE), Ioannis Marínos (PPE-DE)og Christos Folias (PPE-DE) til Kommissionen

(8. januar 2002)

Om: Fællesskabsfonden for tobak: ikke-anvendte bevillinger og nye uberettigede tilbageholdelser i tobakspræmierne

På et tidspunkt hvor de græske tobaksforarbejdningsorganisationer klager over, at Fællesskabsfonden for tobak(1) ikke har brugt så meget som en euro af de 60 mia. EUR, som tilbageholdelserne for treårsperioden 1999-2001 beløber sig til, til programmer for agronomisk forskning med henblik på forbedring af tobakskvaliteten og heller ikke til alternative afgrøder til tobak, forsøger Europa-Kommissionen at pålægge tobaksproducenterne en ny uacceptabel forhøjelse af de tilbageholdelser i præmien for deres produkt, som går til finansieringen af Fællesskabsfonden for forskning og oplysning inden for tobak, hvilket medfører en nedsættelse af tobaksavlernes indtægt.

På grundlag af forslag til Rådets forordning(2) om fastsættelse af præmier og garantitærskler for tobak i blade efter sortsgruppe og medlemsstat for høsten 2002, 2003 og 2004 og om ændring af forordning (EØF) nr. 2075/92(3) bedes Kommissionen konkret oplyse:

1. Hvorfor prøver Kommissionen for at finansiere Fællesskabsfonden for tobak at indføre en uberettiget tilbageholdelse på 2 % af præmien for høståret 2002, på 3 % for høståret 2003 og på 5 % fra høståret 2004 og herefter (artikel 3, stk. 1) på et tidspunkt, hvor der i Fonden findes midler, der ikke er anvendt, samt endvidere at afskaffe den agronomiske forskning i forbindelse med det omtalte produkt?

2. Hvilke midler er der ialt blevet samlet i Fællesskabsfonden for tobak fra år 1992, det år hvor den blev oprettet, og hvor mange midler er der blevet brugt pr. år fra 1992 og indtil i dag til at udvikle den agronomiske forskning vedrørende dyrkning af mindre skadelige tobakssorter og til gennemførelse af sundhedsinformationskampagner?

3. Hvad bliver der af de ikke anvendte midler i Fællesskabsfonden for tobak, eftersom der alene i året 1999 blev anvendt 128 308,76 EUR af de 3 mio. EUR, der var til rådighed, og hvilke midler er blevet brugt af de 6 mio. EUR, der var til rådighed i året 2000, og hvor mange af de 15 mio. EUR i året 2001?

4. Er det sandt, at der alene i treårsperioden 1999-2001 er forblevet over 60 mio. EUR, som ikke er blevet anvendt, og af hvilken grund sker der følgelig en forhøjelse på 5 % af tilbageholdelsen i tobakspræmien til skade for tobaksavlerne, når der findes midler i Fællesskabsfonden for tobak, som ikke er anvendt?

5. Hvorfor er der indtil i dag ikke blevet finansieret forskning i alternative afgrøder, og hvorledes kan det forklares, at der siden Fondens oprettelse kun er sket 2 bekendtgørelser om indgivelse af projekter, af hvilke der i alt er blevet finansieret 9 agronomiske forskningsprojekter (i en størrelsesorden af 12 441 220 EUR) og 18 projekter til sundhedsinformationskampagner (i en størrelsesorden af 7 898 079 EUR)?

(1) Forordning (EF) nr. 1648/2000, EFT L 189 af 27.7.2000, s. 9.

(2) KOM(2001) 684.

(3) EFT L 215 af 30.7.1992, s. 70. Forordning senest ændret ved forordning (EF) nr. 1336/2000 (EFT L 154 af 27.6.2000, s. 2).

Svar afgivet på Kommissionens vegne af Franz Fischler

(1. marts 2002)

Kommissionen ønsker at meddele det ærede medlem følgende oplysninger:

- Fællesskabsfonden for tobak blev oprettet for udvikle den agronomiske forskning i retning af produktion af mindre skadelig tobak og en mere miljøvenlig produktion og for at iværksætte informationsforanstaltninger om tobaksprodukters skadelige virkninger. Erfaringerne viser, at EU-dimensionen af den agronomiske forskning ikke har givet en merværdi, der er tilstrækkelig stor til, at det er berettiget at gennemføre så komplekse foranstaltninger i EU.

- Under hensyn til de nye retningslinjer, som Kommissionen fremlagde i sin meddelelse En bæredygtig udvikling i Europa for en bedre verden: En EU-strategi for bæredygtig udvikling(1), har Kommissionen derfor besluttet at omdanne fonden på et nyt grundlag, idet den agronomiske forskning afskaffes og der skabes muligheder for at finansiere specifikke omstillingsforanstaltninger. De producenter, der ønsker at opgive tobaksdyrkningen, skal kunne omstille sig til andre afgrøder og erhvervsaktiviteter.

- Som følge af denne nye prioritet har man fundet det nødvendigt at forhøje det beløb, der tilbageholdes, for at kunne opspare budgetbevillinger til fonden.

- Kommissionen mener, at man ved at forhøje det beløb, der tilbageholdes, vil kunne iværksætte repræsentative omstillingsforsøg, der vil give værdifulde oplysninger om de faktiske muligheder for at omstille produktionen i tobaksdyrkningsområderne.

Hvad bevillingerne angår:

- Det skal bemærkes, at der ikke er tale om en egentlig fond, hvortil de beløb, der hvert år tilbageholdes, overføres. Kommissionen iværksætter foranstaltninger, der finansieres med midler fra en dertil beregnet budgetlinje, der kaldes Fællesskabsfonden for forskning og information (B1-175). Bevillingerne på denne linje svarer til de forventede faktiske udgifter i et givet regnskabsår.

- Fonden blev oprettet i henhold til artikel 13 i Rådets forordning (EØF) nr. 2075/92 af 30. juni 1992 om den fælles markedsordning for råtobak, og forordningen med gennemførelsesbestemmelser blev offentliggjort den 1. september 1993 (Kommissionens forordning (EØF) nr. 2427/93 af 1. september 1993 om gennemførelsesbestemmelser til Rådets forordning (EØF) nr. 2075/92 for så vidt angår Fællesskabsfonden for forskning og oplysning inden for tobak(2)). Den første indkaldelse af bud blev startet i 1994 og den anden i 1996.

Kontrakten om det første forskningsprojekt (94/T/12) blev underskrevet i 1996, og forskningsprojekterne varer 4-5 år.

Fonden udbetaler efter kontrol på stedet og efter en evaluering af arbejdets forløb og på grundlag af passende dokumentation.

På denne baggrund og med en tung forvaltningsprocedure er der siden 1996 anvendt følgende bevillinger:

>TABELPOSITION>

>TABELPOSITION>

For 2001 udgør bevillingerne til information 7 492 233,88 EUR og til forskning 1 699 329,00 EUR. De tilsvarende betalinger, der endnu ikke er udført, vil automatisk blive overført, så de kan anvendes i 2002.

Hvad information angår, iværksatte Kommissionen den 13. juni 2001 en indkaldelse af bud til en treårig oplysningskampagne, der skal forebygge unges tobaksrygning, i de femten medlemsstater.

Ikke-anvendte budgetbevillinger annulleres.

Ved en undersøgelse af mulighederne for tobaksproducenters omstilling til andre afgrøder eller aktiviteter (jf. artikel 1, stk. 1, litra b), sidste punktum, i Kommissionens forordning (EF) nr. 1648/2000 af 25. juli 2000 om gennemførelsesbestemmelser til Rådets forordning (EØF) nr. 2075/92 for så vidt angår Fællesskabsfonden for tobak og om ophævelse af forordning (EØF) nr. 2427/93) skal der tages nøje hensyn til de lokale forhold, som de nye muligheder skal indpasses i.

I forbindelse med de nye omstillingsforanstaltninger, som Kommissionen har foreslået, vil der kunne gennemføres undersøgelser på passende niveau, der vil danne grundlag for de driftsforanstaltninger, som skal gennemføres.

(1) KOM(2001) 264 endelig udg.

(2) EFT L 223 af 2.9.1993.